ההילולה 2 – החתונה

ההילולה 2 – החתונה הוא סרט קולנוע קומי ישראלי, המשמש כהמשכון לסרט "ההילולה" המבוסס על סדרת הטלוויזיה "שנות ה-90", המהווה ספין אוף של הסדרה "שנות ה-80". הסרט בוים על ידי יריב הורוביץ ושלום אסייג, המככב בתפקיד הראשי כפרוספר אסייג ומשמש כתסריטאי נוסף לצד אור כהן. התסריט נערך על ידי עמית ליאור, כאשר התסריטאי הראשי הוא דניאל אסייג, שגם משחק בסרט בתור שלום אסייג.

עוד מככבים בסרט אוולין הגואל, עפר שכטר, שלומי קוריאט, ענבל גלאם, אריק משעלי, אוראל צברי, גרא סנדלר, חי דוידוב, הרצל טובי, יגאל עדיקא, עדי אלון, מוטי בן ישי, לירז עוזרי, שרלין חזיזה, יאיר פורטל, רמי קאשי, דובר קוסאשווילי, מישל גוריאשוילי, מאיה ורדזאולי, גנגה אליקשוילי, יפה לוי, דניאל סוויסה, פאטה גוליאשווילי ולבן סגינשווילי.

הסרט הופק בעקבות הצלחת הסרט הקודם, כשצפו בו כ-700 אלף צופים. צילומי הסרט התרחשו בנובמבר ובדצמבר 2024 על ידי אוריאל סיני, כאשר רובו צולם בטביליסי, עיר הבירה של גאורגיה. הסרט הופק על ידי סרטי יונייטד קינג, יואב גרוס הפקות ושלום אסייג הפקות, כאשר דרכן הפיקו בהתאמה את הפרויקט משה אדרי, לאון אדרי, יואב גרוס ושלום אסייג.

הסרט באורך מלא של כ-95 דקות, והוא יצא לבתי הקולנוע ב-12 ביוני 2025.

הסרט נמצא במקום ה-76 כיום (יחד עם "קומפוט נעליים" ו-"בופור") ברשימת מאה הסרטים הישראליים הנצפים ביותר בכל הזמנים, בעל 300,000 צופים. קודמו, "ההילולה", ממוקם במקום ה-16 כיום באותה רשימה.

 תקציר העלילה 
ביום הולדתה ה-40, אירמה מקבלת הצעת נישואין, שמובילה את פרוספר, המשפחה והחברים לחגוג בגאורגיה. אך במקום חגיגה נוצצת, הם מתמודדים עם מבחני גיור, הימורים, חובות, מסעות בלתי צפויים ואיומים בלתי פוסקים המסכנים את החתונה.

 צוות השחקנים 
 שלום אסייג – פרוספר אסייג
 אוולין הגואל – ליליאן אסייג
 עפר שכטר – גידי (פריזר) בודנהיימר
 דניאל אסייג – שלום אסייג
 שלומי קוריאט – מרדכי (מורדי) אוחנה
 ענבל גלאם – אירמה חונדיאשווילי
 אריק משעלי – מרסל אוחנה
 אוראל צברי – ציון קורקוס
 גרא סנדלר – ממוקה חונדיאשווילי
 חי דוידוב – ויטלי יושבייב
 הרצל טובי – יהושע "שוקי" חלבי
 יגאל עדיקא – יעקב (קוקו) עובדיה
 עדי אלון – מנחם (מני) אסייג
 מוטי בן ישי – רבי מאיר אוחנה
 לירז עוזרי – אמונה קורקוס, אשתו השנייה של ציון.
 שרלין חזיזה – אילנה בודנהיימר-אסייג
 יאיר פורטל – חנניה קורקוס
 רמי קאשי – פרדי "פלאברה" עובדיה
 דובר קוסאשווילי – דדה מרבי חונדיאשווילי
 מישל גוריאשוילי
 מאיה ורדזאולי
 גנגה אליקששוילי
 יפה לוי – רחל (רשל) עובדיה-טוויטו
 דניאל סוויסה – מוניה הקווקזי
 פאטה גוליאשוילי
 לבן סגינשווילי

 הפקה 
הסרט "ההילולה" יצא לאקרנים בשנת 2023, כשצפו בו כ-700 אלף צופים, והוא ממוקם במקום ה-16 ברשימת מאה הסרטים הישראליים הנצפים ביותר בכל הזמנים. הסרט מבוסס על סדרות הטלוויזיה "שנות ה-80" ו"שנות ה-90" ששודרו ברשת 13. בעקבות הצלחת הסרט, ב-18 ביולי 2023 שלום אסייג הכריז שאם הסרט יגיע למיליון צופים יצולם לו המשכון במרוקו. בעקבות טבח שבעה באוקטובר, שלום אסייג שינה את סיפר הסרט, מפני שהמצב במרוקו היה לא בטוח ובוטלו הטיסות לשם. הוא החליט שהסיפור החדש יתרחש בגאורגיה, בה צולמה הסדרה "פטריק" בכיכובו.

צילומי הסרט התרחשו בנובמבר ובדצמבר 2024 על ידי אוריאל סיני, כאשר רובו צולם בטביליסי, עיר הבירה של גאורגיה. הצילומים זזו מפני שענבל גלאם הייתה בהיריון. במהלך הצילומים יריב הורוביץ, שביים את הסרט לצד שלום אסייג, וסיני לא הסתדרו ביניהם, לכן הוחלט לפטר אותם מההפקה.

ב-15 במאי 2025 יצא שיר הנושא של הסרט, "חתונה מתונה", אשר כתבו, הלחינו וביצעו דניאל אסייג ועדי אלון, שגם משחקים בסרט. דניאל אסייג הוא גם התסריטאי הראשי של הסרט. ב-26 במאי 2025 יצא טריילר הסרט. הקרנת הטרום-בכורה של הסרט התרחשה ב-10 ביוני 2025, כאשר ב-12 ביוני הסרט יצא לאקרנים.

 קבלה 
 בקופות 
הסרט יצא לאקרנים יום לפני מבצע עם כלביא, שבעקבותיו בתי הקולנוע נסגרו. עם סיום ההגבלות, הסרט המשיך להיות מוקרן באקרנים, כאשר בשבוע הראשון צפו בו 100 אלף צופים. ב-11 ביולי 2025 נודע שצפו בסרט 200 אלף צופים.

ב-6 באוגוסט 2025 נודע כי צפו בסרט 300 אלף צופים.

 ביקורות 
הסרט קיבל ביקורות מעורבות מהמבקרים. אבי לודמיר כתב באתר "סרוגים" שהסרט מצליח להתעלות על הקודם, שהוא מהיר וצילומו איכותי. הוא שיבח את הקומדיה, אך טען "לפעמים הוא נופל לקלישאות ולפעמים לא, אבל זה לא רלוונטי כשהסרט מצחיק וכיף". שמוליק דובדבני ציין באתר "ynet" שהסרט "תקוע עמוק בעידן שבו מבטאים היו אמורים להצחיק", וסיכם ש"הוא בפירוש לא עלבון לקולנוע הישראלי". תומר קמרלינג קבע באתר "מאקו" שהסרט "איום ונורא", "הכתיבה עצלה", "הדמויות מוגזמות" ו"שלמרות הפוטנציאל הקומי - הוא פשוט לא מצחיק". עידן בן חמו כתב באתר "רשת 13" שההחלטה להפוך את דמותו של מורדי למשנית "עלולה לאכזב לא מעט מהצופים", כמו כן הוא שיבח את הרפרנסים לסרטים "בדרך לחתונה עוצרים בווגאס" ו"הישראלים". אבנר שביט כתב באתר "וואלה" שהסרט "נמשך רק כשעה וחצי ובכל זאת יש בו אינספור התרחשויות". עוד הוא ציין שהסרט "מושקע, מהנה ומעניין", ושרגעי השיא שלו "מתכתבים באופן מובהק" עם הסרטים "חגיגה בסנוקר" ו"חתונה מאוחרת".

 סרט המשך 
כשנשאל שלום אסייג אם יופק לסרט המשכון, הוא ציין שהוא שואף להפיק את הסרט שעלילתו תוכננה להיות במרוקו.

 קישורים חיצוניים 

 הערות שוליים 

קטגוריה:סרטים מבוססי סדרות טלוויזיה
קטגוריה:סרטי יונייטד קינג
קטגוריה:סרטים ישראליים משנת 2025
קטגוריה:סרטים בעברית
קטגוריה:סרטי קומדיה ישראליים
קטגוריה:סרטי המשך ישראליים